Rådets fælles aktion

af 22. december 2000

om Den Europæiske Unions Observatørmission

(2000/811/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 14, og

ud fra følgende betragtninger:

(1) På baggrund af den erklæring, Det Europæiske Fællesskab og dets medlemsstater fremsatte den 5. juli 1991 i Brioni, blev observatørmissionen for Jugoslavien, som i sin tid blev kaldt "Det Europæiske Fællesskabs Observatørmission (ECMM)", og som i det følgende benævnes "missionen", oprettet ved et aftalememorandum, der blev undertegnet den 13. juli 1991 i Beograd.

(2) Missionens arbejde er for øjeblikket fastlagt i aftalememoranda og brevvekslinger med værtsparterne på det vestlige Balkan.

(3) Rådet understregede i sine konklusioner af 21. juni 1999 nødvendigheden af, at missionens aktiviteter tages op til nyvurdering i lyset af de ændrede forhold i regionen. Rådet understregede den 20. marts 2000 ønsket om en omstruktureret, fleksibel og strømlinet ECMM, som lever op til veldefinerede operationelle krav, og som står til ansvar over for Rådet via generalsekretæren/den højtstående repræsentant.

(4) Rådet glædede sig i sine konklusioner af 13. juni 2000 over de fremskridt, der allerede var gjort med hensyn til omstruktureringen af ECMM. Siden da er arbejdet med reorganisering af missionens aktiviteter og strukturer fortsat. Missionens funktioner og organisation skal fortsat gennemgås regelmæssigt og tilpasses udviklingen i Den Europæiske Unions politiske og geografiske prioritering i den vestlige Balkanregion.

(5) Det er nødvendigt, at de fælles udgifter til missionen, som for øjeblikket afholdes af medlemsstaterne, afholdes over Den Europæiske Unions almindelige budget.

(6) Det er ligeledes nødvendigt, at missionens rolle som et instrument for Den Europæiske Unions fælles udenrigs- og sikkerhedspolitik fremgår af dens navn -

VEDTAGET FØLGENDE FÆLLES AKTION:

Artikel 1

1. Det primære formål med missionen, som fremover kaldes "Den Europæiske Unions Observatørmission (EUMM)", er på en fleksibel måde at bidrage til en effektiv udformning af Den Europæiske Unions politik for det vestlige Balkan ved at indsamle oplysninger og foretage analyser efter retningslinjer fra generalsekretæren/den højtstående repræsentant og fra Rådet.

2. Med henblik herpå skal EUMM navnlig:

a) overvåge den politiske og sikkerhedsmæssige udvikling i det område, den har ansvaret for

b) særlig koncentrere sig om overvågning af grænser, spørgsmål vedrørende forskellige etniske grupper og tilbagevenden af flygtninge

c) udarbejde analyser på grundlag af modtagne instrukser

d) bidrage til hurtig varsling af Rådet og til tillidsskabelse inden for rammerne af Den Europæiske Unions stabiliseringspolitik i området.

3. Rådet kan også tage initiativ til konkrete opgaver i samarbejde med generalsekretæren/den højtstående repræsentant og i samråd med Kommissionen.

4. EUMM foretager ved udførelsen af sine opgaver en nøje afstemning med Den Europæiske Unions missionschefer og relevante internationale organisationer på det vestlige Balkan med henblik på at bidrage til en mere effektiv unionspolitik i regionen.

Artikel 2

1. Generalsekretæren/den højtstående repræsentant fastlægger i nært samarbejde med formandskabet EUMM's opgaver i overensstemmelse med den politik, Rådet fastlægger for det vestlige Balkan.

2. EUMM aflægger gennem generalsekretæren/den højtstående repræsentant rapport til Rådet om udførelsen af sine opgaver.

3. Generalsekretæren/den højtstående repræsentant sørger for, at EUMM arbejder smidigt og rationelt. I den forbindelse gennemgår han regelmæssigt EUMM's funktioner og geografiske dækningsområde for at foretage en løbende tilpasning af dens opbygning til Den Europæiske Unions prioriteringer på det vestlige Balkan. Han aflægger regelmæssigt rapport herom til Rådet. Kommissionen inddrages fuldt ud.

Artikel 3

EUMM har følgende struktur:

a) et hovedkvarter bestående af en missionschef, en assisterende missionschef, en juridisk konsulent, en analyseafdeling, en finans- og administrationsenhed, en enhed for databasestyring og en enhed for kommunikation og logistik

b) missionskontorer, der skal opretholde den nødvendige kontakt på stedet, foretage nøje afstemning med Den Europæiske Unions missionschefer og relevante internationale organisationer, tilvejebringe operationel rapportering til EUMM's hovedkvarter og understøtte hurtig genindsætning af mobile korps

c) mobile korps med hurtig indsætningskapacitet og instruks om rapportering, i overensstemmelse med mandatet i artikel 1, stk. 3.

Artikel 4

1. Missionschefen udnævnes af Rådet på grundlag af indstillinger fra generalsekretæren/den højtstående repræsentant og varetager den daglige ledelse af EUMM's arbejde.

Den assisterende missionschef udstationeres af Rådets formandskab.

2. EUMM-personalets størrelse og kompetence skal være i overensstemmelse med de mål og den struktur, der er fastlagt i artikel 1 og 3.

3. Det internationale personale udstationeres af medlemsstaterne for en periode på mindst et år. Hver medlemsstat afholder omkostningerne i forbindelse med det personale, den har udstationeret, herunder lønninger, tillæg, indkvarteringsudgifter samt transportudgifter til og fra det vestlige Balkan.

4. Stater, der deltager i OSCE, men som ikke er medlemsstater i Den Europæiske Union, og som for øjeblikket stiller personale til rådighed for EUMM, kan fortsat deltage. De anmodes om at afholde udgifterne til udsendelse af det personale, de har udpeget, og om at bidrage til EUMM's løbende udgifter i passende forhold til omfanget af deres deltagelse og deres bruttonationalindkomst.

5. Den stat eller fællesskabsinstitution, der har udpeget et medlem af personalet, skal behandle eventuelle klager fra eller vedrørende den ansatte i forbindelse med ansættelsen. Den pågældende stat eller fællesskabsinstitution skal anlægge eventuelle sager mod den ansatte i forbindelse med denne ansættelse.

6. Størrelsen af det lokale personale skal være i overensstemmelse med den struktur, der er fastlagt i artikel 3.

Artikel 5

1. Det finansielle referencegrundlag til gennemførelsen af denne fælles mission er for 2000 og 2001 på 4820404 EUR.

2. Det i stk. 1 nævnte beløb er bestemt til finansiering af EUMM's infrastruktur og løbende udgifter, herunder udgifter til det lokale personale.

Udgifter, der finansieres med det i stykke 1 nævnte beløb, forvaltes i overensstemmelse med Det Europæiske Fællesskabs budgetprocedurer og -regler.

3. Missionschefen aflægger udførlig rapport om de aktiviteter, han udfører i henhold til sin kontrakt, til Kommissionen, som fører tilsyn med ham.

Artikel 6

Vilkårene for EUMM's virksomhed inden for dens ansvarsområde fastlægges i aftaler, der skal indgås efter proceduren i artikel 24 i traktaten.

Artikel 7

Denne fælles aktion træder i kraft på dagen for vedtagelsen.

Den anvendes indtil den 31. december 2001.

Artikel 8

Denne fælles aktion offentliggøres i EF-Tidende.

Udfærdiget i Bruxelles, den 22. december 2000.

På Rådets vegne

C. Pierret

Formand